SKRIFTLIG FORESPØRGSEL E-2763/00

af Chris Davies (ELDR) til Kommissionen

(1. september 2000)

Om: Midler til tuberkulosebehandlingen i stater, der har undertegnet Lomé-konventionen

Hvorledes agter Kommissionen at tackle det voksende tuberkuloseproblem i udviklingslandene?

Vil Kommissionen i betragtning af, at den internationale sammenslutning til bekæmpelse af tuberkulose og lungesygdomme skønner, at det vil kræve et beløb på 100-150 mio., hvis det skal have reel indvirkning på tuberkulosesituationen i udviklingslandene, stille midler til rådighed gennem Den Europæiske Udviklingsfond til bekæmpelse af dette specifikke problem?

Svar afgivet på Kommissionens vegne af Poul Nielson

(20. oktober 2000)

Kommissionen erkender, at tuberkulose er et voksende problem og en alvorlig trussel i udviklingslandene og vil øge investeringerne i et effektivt respons herpå gennem de til rådighed værende redskaber.

Der er på verdensplan voksende opmærksomhed omkring de større overførbare sygdomme, som forekommer i forbindelse med fattigdom, nemlig tuberkulose, malaria og HIV/AIDS og en politisk støtte uden sidestykke til at gribe ind over for problemet. Emnet er blevet drøftet på møder i 2000 mellem Fællesskabet og De Forenede Stater og i gruppen af de mest industrialiserede lande (G8).

Som en første reaktion på G8's henstillinger vedtog Kommissionen den 20. september 2000 en meddelelse om et hurtigt indgreb over for de større overførbare sygdomme inden for rammerne af fattigdomslempelse(1). Den 28. september 2000 var Kommissionen sammen med Verdenssundhedsorganisationen (WHO) og De Forenede Nationers AIDS-program vært for en rundbordsdiskussion på højt plan for konsultation af repræsentanter for udviklingslandene, internationale organisationer, forskningsgrupper, lægemiddelindustrien, civilsamfundsgrupper og medlemsstaterne. Drøftelserne vil blive af stor betydning for indholdet af det handlingsprogram, der vil blive udarbejdet i de kommende måneder.

Kommissionen erkender, at problemet er af et sådant omfang, at udviklingslandene må gøre en ekstraordinær indsats, der må bakkes op med passende ressourcer og effektive leveringsmekanismer. Kommissionen ønsker at yde støtte som en del af en koordineret international indsats og er i færd med sammen med partnere at udforske de fremtidige finansierings- og støttemuligheder.

Kommissionen yder en omfattende og stadig voksende støtte til sundhedssektoren. Bistanden til sundheds-, AIDS- og befolkningsprogrammer er steget fra 1 % af Fællesskabets bistand i 1986 til 8 % i 1998. De samlede udgiftsdispositioner i 1998 udgjorde over 700 mio. EUR. Meget af denne støtte går til at forbedre de nationale sundhedssystemers organisation, forvaltning og præstationer, inkl. forbedring af programmerne for kontrol med tuberkulose. Støtten bevilges i stigende grad som sektor- eller budgetstøtte snarere end som støtte til programmer for specifikke sygdomme.

Det er ikke muligt at kvantificere den fremtidige specifikke tildeling til tuberkulosekontrol fra Den Europæiske Udviklingsfond, og der findes ingen speciel budgetlinje for tuberkulose. Den mest effektive tilgang til løsning af problemet vil være løbende støtte til udvikling af sundhedssystemerne sammen med en målrettet indsats gennem en koordineret global tilgang som foreslået ovenfor.

(1) KOM(2000) 585 endelig udg.